CELEX: 32021R1904
Language: ro
Date: 2021-10-29 00:00:00
Title: Regulamentul de punere în aplicare (UE) 2021/1904 al Comisiei din 29 octombrie 2021 de adoptare a design-ului unui logo comun pentru vânzarea cu amănuntul la distanță a medicamentelor de uz veterinar (Text cu relevanță pentru SEE)

3.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 387/133
               
            
         REGULAMENTUL DE PUNERE ÎN APLICARE (UE) 2021/1904 AL COMISIEI
         din 29 octombrie 2021
         de adoptare a design-ului unui logo comun pentru vânzarea cu amănuntul la distanță a medicamentelor de uz veterinar
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/6 al Parlamentului European și al Consiliului din 11 decembrie 2018 privind produsele medicinale veterinare și de abrogare a Directivei 2001/82/CE (1), în special articolul 104 alineatul (7),
         întrucât:
         
                     (1)
                  
                  
                     Persoanele autorizate să furnizeze medicamente de uz veterinar în conformitate cu articolul 103 din Regulamentul (UE) 2019/6 pot oferi astfel de produse prin vânzare la distanță, în anumite condiții. Este necesar să se adopte un logo comun care să includă un hyperlink către lista de comercianți cu amănuntul întocmită de autoritatea competentă din statul membru relevant care sunt autorizați să ofere medicamente de uz veterinar prin vânzare la distanță cu scopul de a ajuta publicul să afle dacă un site de internet care oferă astfel de produse în vederea vânzării la distanță este legal îndreptățit în acest sens.
                  
               
                     (2)
                  
                  
                     Este necesar ca design-ul logoului comun pentru furnizarea de medicamente de uz veterinar la distanță să includă atât un design grafic, cât și un hyperlink către lista comercianților cu amănuntul autorizați să ofere medicamente de uz veterinar prin vânzare la distanță pe site-ul de internet al autorității competente din statul membru relevant.
                  
               
                     (3)
                  
                  
                     În conformitate cu avizele majorității statelor membre exprimate în cadrul reuniunii Comitetului permanent pentru medicamentele de uz veterinar din 2 decembrie 2019 și cu o consultare țintită a părților interesate prin e-mail la 26 noiembrie 2019, este necesar ca logoul comun să fie modelat pe baza logoului echivalent pentru medicamentele de uz uman (2). Acest logo s-a dovedit a fi eficace în practică, permițând publicului să verifice dacă un comerciant cu amănuntul este legal îndreptățit să vândă medicamente online. Pentru a se face distincția între design-ul grafic și logoul existent pentru medicamente de uz uman, este necesar să se utilizeze o culoare diferită și să se adauge literele „vet”, indicând medicamente de uz veterinar.
                  
               
                     (4)
                  
                  
                     Este necesar ca prezentul regulament să se aplice de la 28 ianuarie 2022, în conformitate cu articolul 153 alineatul (1) din Regulamentul (UE) 2019/6.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru medicamentele de uz veterinar,
                  
               ADOPTĂ PREZENTUL REGULAMENT:
         
            Articolul 1
            Design-ul logoului comun menționat la articolul 104 alineatul (6) din Regulamentul (UE) 2019/6 respectă modelul din anexă.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică începând de la 28 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 4, 7.1.2019, p. 43.
         
            (2)  Regulamentul de punere în aplicare (UE) nr. 699/2014 al Comisiei din 24 iunie 2014 privind designul pentru logoul comun destinat identificării persoanelor care oferă medicamente spre vânzare la distanță către populație și cerințele tehnice, electronice și criptografice pentru verificarea autenticității acestuia (JO L 184, 25.6.2014, p. 5).
      
      
         
            ANEXĂ
            
                        1.
                     
                     
                        Modelul pentru logoul comun menționat la articolul 1 este următorul:
                        
                  
                        2.
                     
                     
                        Culorile de referință sunt:
                        PANTONE 647 CMYK 88/50/12/0 RGB 63/107/162; PANTONE 2925 CMYK 78/28/0/0 RGB 78/138/224; PANTONE 2905 CMYK 45/10/0/0 RGB 159/195/239; PANTONE 421 CMYK 13/11/8/26 RGB 204/204/204.
                     
                  
                        3.
                     
                     
                        Drapelul național al statului membru în care este stabilit vânzătorul cu amănuntul care furnizează medicamente de uz veterinar publicului la distanță prin intermediul serviciilor societății informaționale se inserează în dreptunghiul alb din partea de mijloc (partea stângă) a logoului comun.
                     
                  
                        4.
                     
                     
                        Limba textului din logoul comun se stabilește de statul membru în care este stabilit vânzătorul cu amănuntul care furnizează medicamente de uz veterinar publicului la distanță prin intermediul serviciilor societății informaționale.
                     
                  
                        5.
                     
                     
                        Logoul comun trebuie să aibă o lățime minimă de 90 de pixeli.
                     
                  
                        6.
                     
                     
                        Logoul comun trebuie să fie static.
                     
                  
                        7.
                     
                     
                        Dacă logoul este utilizat pe un fond colorat care îl face greu de vizualizat, pentru a se îmbunătăți contrastul cu culoarea de fond se poate utiliza o linie de delimitare care înconjoară logoul.
                        
                  
                        8.
                     
                     
                        Hiperlink-ul, menționat la articolul 104 alineatul (5) litera (c) din Regulamentul (UE) 2019/6, între site-ul de internet al vânzătorului cu amănuntul autorizat să furnizeze medicamente de uz veterinar publicului la distanță prin intermediul serviciilor societății informaționale și site-ul de internet care conține lista națională menționată la articolul 104 alineatul (8) litera (c) din regulament, trebuie să fie fix și reciproc.